CELEX: 32016R0935
Language: et
Date: 2016-06-08 00:00:00
Title: Komisjoni rakendusmäärus (EL) 2016/935, 8. juuni 2016, teatavate kaupade klassifitseerimise kohta kombineeritud nomenklatuuris

14.6.2016   
            
            
               ET
            
            
               Euroopa Liidu Teataja
            
            
               L 155/16
            
         KOMISJONI RAKENDUSMÄÄRUS (EL) 2016/935,
   8. juuni 2016,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
   ning arvestades järgmist:
   
               (1)
            
            
               Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. juuni 2016
      
         
            Komisjoni nimel
         
         
            presidendi eest
         
         
            maksunduse ja tolliliidu peadirektor
         
         Stephen QUEST
      
   
   
      (1)  ELT L 269, 10.10.2013, lk 1.
   
      (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      LISA
      
                  Kauba kirjeldus
               
               
                  Klassifikatsioon (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Metallitud polüetüleentereftalaatkilest („PET-kile“) toode, mida kasutatakse toorainena alumiiniumpigmendi valmistamiseks ja millel on järgmised omadused:
                  
                              —
                           
                           
                              vähemalt kaheksa alumiiniumikihti puhtusastmega vähemalt 99,8 %;
                           
                        
                              —
                           
                           
                              iga alumiiniumikihi optiline tihedus on kuni 3,0 D;
                           
                        
                              —
                           
                           
                              alumiiniumikihid on üksteisest eraldatud akrülaatpolümeerikihiga;
                           
                        
                              —
                           
                           
                              iga alumiiniumikihi paksus on kuni 30 nanomeetrit (0,03 μm);
                           
                        
                              —
                           
                           
                              alumiiniumi- ja akrülaatpolümeerikihid on PET- (polüetüleentereftalaat)kilel paksusega 12 μm.
                           
                        Toode esitatakse tollile kuni 50 000  meetri pikkustes rullides.
               
               
                  7616 99 90 
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3 b ja 6 ning CN-koodide 7616 , 7616 99  ja 7616 99 90  sõnastusega.
                  Toodet ei või klassifitseerida trükifooliumina rubriiki 3212 , sest toode ei koosne sideainega aglomeeritud metallipulbrist või kandelehele kantud metallist või pigmendist ning seda ei kasutata trükkimiseks. Järelikult ei ole toode vastavalt grupi 32 märkusele 6 trükifoolium.
                  Kuna PET-kile toimib selle kummalgi küljel oleva alumiiniumi- ja akrülaatpolümeerikihi konstruktsioonilise tugevduskihina, ei anna see tootele selle põhiomadust. Põhiomaduse annab alumiinium. Järelikult ei või toodet klassifitseerida polüestritest või plastist fooliumina rubriiki 3920  või 3921 .
                  Vastavalt grupi 76 märkuse 1 punktile d koosnevad rubriiki 7607  kuuluvad fooliumid üksnes ühest alumiiniumikihist, mis võib olla näiteks plastist aluskihiga. Toote konstruktsioon on keerukam, kuna see koosneb mitmest alumiiniumikihist, mis on üksteisest eraldatud akrülaatpolümeerikihiga, ning konstruktsiooni keskel on tugevduseks PET-kile. Järelikult ei või toodet klassifitseerida ka plastist aluskihiga alumiiniumfooliumina rubriiki 7607 .
                  Seega tuleb toode klassifitseerida CN-koodi 7616 99 90  alla kui muu alumiiniumtoode.